SKRIFTLIG FORESPØRGSEL E-0088/01

af Camilo Nogueira Román (Verts/ALE) til Rådet

(1. februar 2001)

Om: Den Europæiske Unions holdning under Taliban-regimets forfølgelse af de afghanske kvinder i deres eget land

De vidnesbyrd, der når frem til os fra Afghanistan, og beretningerne fra Amnesty International og FN's Kommission for Menneskerettigheder bekræfter, at kvinderne under et styre som Taliban-regimet, der følger en grusom politisk praksis med barbarisk og brutal undertrykkelse, som rammer hele befolkningen, fører en slavetilværelse og behandles som husdyr, idet deres rettigheder systematisk krænkes, og de på alle områder i livet bliver ofre for grove overgreb, hvilket strider mod samtlige normer for civiliseret adfærd. Hvilken politik følger EU over for magthaverne i denne stat for at bane vej for en forbedring af de afghanske kvinders skrækkelige situation? Vil der blive truffet foranstaltninger af dimensioner, der svarer til Unionens politiske og økonomiske styrke og den alvorlige situation, som disse ulykkelige kvinder befinder sig i?

Svar

(14. maj 2001)

Rådet deler fuldt ud det ærede parlamentsmedlems bekymring over de lidelser, de afghanske kvinder udsættes for under Taliban-styret.

Rådet beklager, at Taliban hvilket den sørgelige virkelighed i landet viser på trods af EU's og det internationale samfunds vedholdende indsats hidtil har været uimodtagelig for argumenter og pres udefra. Begge parter i konflikten fortsætter de militære operationer, og der er ingen tegn på en snarlig politisk løsning af konflikten. På denne baggrund er udsigterne til en akut nødvendig forbedring af den rystende situation på menneskerettighedsområdet desværre fortsat dårlige.

Taliban kontrollerer ca. 90 % af Afghanistans territorium. Men da den militære situation i Afghanistan ofte ændrer sig, har Rådet ikke nogen præcise oplysninger om, hvor mange kvinder der på et givet tidspunkt lever under styret i Kabul. Endvidere har den katastrofale situation på det humanitære område og på menneskerettighedsområdet ført til en massiv udvandring af flygtninge til nabolandene, især Iran og Pakistan, hvilket gør det endnu vanskeligere at vurdere den demografiske situation i Afghanistan. Rådet har over for værtslandene i området ofte rejst spørgsmålet om de afghanske flygtninges kritiske situation og vil blive ved dermed, og Fællesskabet vil ligesom mange medlemsstater også fortsætte med at sende humanitær bistand til afghanerne, når omstændighederne tillader det. Kvinderne får gavn af størsteparten af denne bistand.

Den for nylig reviderede fælles holdning af 25. januar 2001 er fortsat grundlaget for EU's politik over for Afghanistan. EU fortsætter bestræbelserne på at skabe varig fred, bringe den udenlandske intervention til ophør og tilskynde til dialog mellem parterne i Afghanistan. EU lægger særlig vægt på at fremme respekten for den humanitære folkeret og menneskerettighederne, herunder kvinders og børns rettigheder.

For at nå det mål vil EU:

- opfordre alle parter til at anerkende, beskytte og fremme alle menneskerettigheder og grundlæggende frihedsrettigheder, og til at respektere verdenserklæringen om menneskerettigheder, som Afghanistan har tilsluttet sig;

- opfordre de afghanske grupperinger til at standse diskriminationen og anerkende, beskytte og fremme lige rettigheder og ligeværd for mænd og kvinder, bl.a. adgang til uddannelse og sundhedsfaciliteter, beskæftigelse, personlig sikkerhed og frihed fra trusler og chikane. Rådet vil i denne forbindelse også understrege de negative følger af diskriminationen for en effektiv levering af hjælp;

- støtte FN's generalsekretærs forslag om at anvende civile menneskerettighedsmonitorer i enheden for civile spørgsmål under UNSMA;

- støtte hjælpeprogrammer i Afghanistan, der inddrager kønsaspekter og aktivt forsøger at fremme ligelig deltagelse af mænd og kvinder, og som fremmer fred og menneskerettigheder;

- lægge særlig vægt på menneskerettighedsaspekterne i forbindelse med den internationale samordning af den humanitære bistand til Afghanistan.

Rådet håber, at de seneste sanktioner på grundlag af UNSCR 1333, som Rådet i øjeblikket drøfter med henblik på så hurtigt som muligt at vedtage den tilsvarende fælles holdning og EF-forordning, vil bidrage til at nedbringe indblandingen udefra og fremme en forhandlingsløsning på konflikten i Afghanistan.